Ligloop vir die Zuma-euforieDawie Roodt. Foto: Facebook. Dit is net ŉ kwessie van tyd. Om die waarheid te sê, teen die tyd dat dié artikel verskyn kan Zuma al uit die prentjie wees. En almal sal juig: Die simbool van onbevoegdheid, wanbestuur en korrupsie is daarmee heen. Wat is nie gaaf daaromtrent nie? Wel, ek is nie so seker nie. Daar is twee aspekte verbonde aan Zuma se vertrek op die markte en die ekonomie. Die eerste reaksie sal wees op die finansiële markte. Ons het reeds ŉ reuse-waardevermeerdering in die wisselkoers van die rand en die effektebeurs gesien. Daar is selfs aandelepryse wat positief gereageer het toe dit aan die lig gekom het dat Zuma se beheer tot ŉ einde kom. Dit is soos met ŉ marathonatleet wat ŉ energie-inspuiting kry kort voor die einde van die wedloop – ongekende energie en die uitsien na die einde van ŉ moordende resies. Maar sodra jy die wenpaal gehaal het, is daar altyd ŉ antiklimaks, veral as die suikerhupstoot begin taan. Ek vermoed dat Zuma se bedanking of ŉ mosie van wantroue die einde sal wees van die euforie omtrent sy vertrek. Die rand mag dalk ŉ paar sent wen, die effektebeurs mag dalk ŉ paar punte beter vaar en die JSE mag dalk ŉ sug van verligting slaak. Maar dan is dit tyd om weer vorentoe te kyk. Dit is haas tyd vir die begrotingstoespraak en om die werklikheid in die oë te kyk: Ons is steeds diep in die verknorsing! Die begroting gaan aaklig wees – dit is onvermydelik. Die staatsentiteite is finansieel en funksioneel vernietig, en die ander kwale is steeds met ons: werkloosheid, ŉ disfunksionele onderwysstelsel, die plaaslike owerhede, Sassa, Prasa … Ek is bevrees sodra die vreugde oor Zuma se einde gaan bedaar – wat een of ander tyd moet gebeur – ons te staan gaan kom voor die onthutsende werklikheid van ŉ afgetakelde ekonomie. Loop lig vir die Zuma-euforie. Dit mag dalk nie so lank duur nie.